
	Comisia pentru buget, finanţe şi bănci
	
	Bucureşti,        

Nr. 22/717/09.03.2010


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea şi completarea Legii nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PL.x 705  din 16 decembrie 2009 .
	PREŞEDINTE,

Viorel Ştefan


Parlamentul  României

	Comisia pentru buget, finanţe şi bănci
	
	Bucureşti,    

Nr. 22/717/09.03.2010


RAPORT

asupra proiectului de Lege pentru modificarea şi completarea Legii nr.571/2003 privind Codul fiscal 
     
     Cu adresa nr. PL.x 705  din 16 decembrie 2009 , Biroul Permanent conform art.95 din Regulamentul Camerei Deputaţilor, republicat, a sesizat,  spre dezbatere, Comisia pentru buget, finanţe şi bănci cu proiectul de Lege pentru modificarea şi completarea Legii nr.571/2003 privind Codul fiscal.
La întocmirea raportului s-au avut în vedere avizele Consiliului Legislativ, Comisiei pentru politică economică, reformă şi privatizare şi al Comisiei juridică, de disciplină şi imunităţi. 
               Prezentul proiect de Lege are ca obiect de reglementare modificarea şi completarea Legii nr. 571/2003 privind Codul fiscal în sensul creşterii plafonului lunar privind venitul neimpozabil din pensii de la 1000 lei la 2000 lei, precum şi scutirea de la plata impozitului pe profit pentru agenţii economici care reinvestesc profitul realizat într-un an fiscal. 
               Proiectul de lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului de lege a participat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Graţiela Iordache, secretar de stat în Ministerul Finanţelor Publice.
La lucrările comisiei au participat  32 deputaţi, din totalul de 34 membri ai comisiei.

Raportul comisiei a fost adoptat cu majoritate de voturi. 

Proiectul de lege a fost adoptat de Senat în condiţiile articolului 115 alineatul (5) teza a III-a din Constituţia României, republicată.

Proiectul de lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
               In urma dezbaterii proiectului de  Lege pentru modificarea şi completarea Legii nr.571/2003 privind Codul fiscal, în şedinţa din data de  9 martie  2010, comisia propune Plenului Camerei Deputaţilor respingerea  proiectului de Lege deoarece aplicarea prevederilor acestuia referitoare la creşterea plafonului lunar privind venitul neimpozabil din pensii de la 1000 lei la 2000 lei ar avea o influenţă negativă asupra bugetului pentru anul 2010 de 636 milioane lei. Totodată, o prevedere fiscală care stimulează realizarea de investiţii, în vederea creşterii competitivităţii, este deja în vigoare pe perioada 1 oct 2009 -31 dec 2010. Pe de altă parte trebuie precizat faptul că formularea referitoare la scutirea de la plata impozitului pe profit pentru agenţii economici care reinvestesc profitul realizat într-un an fiscal este generală, fără să identifice tipurile de mijloace fixe care ar putea fi considerate “în scopul dezvoltării activităţii“, putând determina dificultăţi în administrare, în conexarea achiziţiilor cu obiectul de activitate, iar menţinerea cotei de impozitare de 16%, printre cele mai reduse din Europa, a avut în vedere  eliminarea facilităţilor fiscale.

	PREŞEDINTE,

Viorel ŞTEFAN
	SECRETAR,

Iuliu NOSA


                                                                                  Consilier parlamentar
                                                                                                         Roşu Gica

